Seconda Repùblega de Połònia el ze el nome no ufisałe picà a ła Repùblega de Połònia inte el perìodo che el va da ła prima a ła seconda guera mondiałe. La repùblega ła confinava co ła Zermània, ła Cecoslovàchia, ła Romania, l'Union Soviètega, ła Letònia, ła Lituània e ła Sità Lìbara de Dànzega. La Seconda Repùblega de frecuente ła vien asociada a tenpi de granda aversità; ghe ghea tocà manovrarse inte łe dificoltà econòmeghe vegneste dopo de ła Grande Guera, a ła guera soviètego-połaca, a ła guera połaco-lituana e a ła Guera połaco-ucraina, e co ła senpre pì granda ostiłità de ła Zermània nazista. La Połònia mai ła ghe zera rivà a un liveło de desviłupo econòmego e de prosperità rafrontàbiłe co cueło là dei paezi de l'Eoropa osidentałe, anca se łe realtà de Varsàvia, Cracòvia e Leòpułi łe se ghea inalsà al liveło de łe prinsipałi sità osidentałi. L'ezistensa del stato ła ze inportante par èsar sta el primo stato połaco, 123 ani dopo de ła spartision del 1795. La Repùblega ła zera sparia inte el 1939 par colpa de l'ataco de ła Zermània nasionalsociałista e del sevente intervento de l'Union Soviètega che ła ghea ocupà łe àree orientałi stando drio a łe zone de influensa stabiłie inte el Pato Molotov-Ribbentrop.